次韵孔文仲推官見贈
作者：蘇軾
朝代：宋

paragraphs: 我本麋鹿性，諒非伏轅姿。
君如汗血馬，作駒已權奇。
齊驅大道中，並带鑾鑣馳。
聞聲自决驟，那復受縶維。
謂君朝發燕，秣楚日未敧。
云何中道止，連蹇馿騾隨。
金鞍冒翠錦，玉勒垂青絲。
旁觀信美矣，自揣良厭之。
均爲人所勞，何必陋鹽輜。
君看立仗馬，不敢鳴且窺。
調習困鞭箠，僅存骨與皮。
人生各有志，此論我久持。
他人聞定笑，聊與吾子期。
空齋卧積雨，病骨煩撐支。
秋草上垣牆，霜葉鳴階墀。
門前自無客，敢作揚雄麾。
候吏報君來，弭節江之湄。
一對高人談，稍忘俗吏卑。
今朝枉詩句，粲如鳳來儀。
上山絕梯磴，墮海迷津涯。
憐我枯槁質，借潤生華滋。
肯效世俗人，洗刮求瘢痍。
賢明日登用，清廟歌緝熙。
胡不學長卿，預作封禪詞。